## La Filmoteca Valenciana presenta una retrospectiva completa del cineasta finlandés Aki Kaurismäki

*** El cicle s’inicia el dimarts 11 de febrer, a les 18:00 hores, amb la projecció de *Crimen y castigo* (1983)
* Es podrà vore fins al 18 de maig de 2025**

La Filmoteca Valenciana presenta una retrospectiva completa del cineasta finlandés Aki Kaurismäki (Orimattila, Finlàndia, 1957), un dels directes europeus actuals més importants i el principal representant del cinema finlandés juntament amb el seu germà major Mika, amb qui va col·laborar en els seus inicis professionals i amb el qual va crear el Midnight Sun Film Festival de Sodankylä i la distribuïdora cinematogràfica Ville Alpha.

En el llibre *Emociones de contrabando. El cine de Aki Kaurismäki* (1999), el crític Carlos F. Heredero definia així el director finlandés: “Cineasta de vocació nòmada i errant, però amb arrels profundament ancorades en la cultura i en el *pathos* de la seua Finlàndia natal, Aki Kaurismäki recorre una de les trajectòries més singulars i apassionants de tot el cine contemporani”.

“De les seues imatges seques, brutalment el·líptiques, prenyades de soledat i melancolia, sovint soscavades per un humor dissolvent i subterrani, emergix un discurs que parla del desemparament social i de la derrota individual, de l’autisme emocional i de la desolació existencial, però que proposa en clau estilitzada una fructífera relectura de la realitat a la qual les seues imatges remeten”, afig.

El cicle s’inicia el dimarts 11 de febrer, a les 18:00 hores, amb la projecció de *Crimen y castigo* (1983), el primer llargmetratge en solitari de Kaurismäki, que es podrà tornar a vore el diumenge 16 de febrer, a les 20:00 hores.

Adaptació del clàssic *Crim i castic* de Dostoievski, però ambientada a la Finlàndia dels anys huitanta, la pel·lícula té com a protagonista un exestudiant de dret que irromp en l’apartament d’un home de negocis i el mata aparentment sense motius. En eixe moment arriba Eva i aconsella a l’assassí que fuja.

El dimecres 12 de febrer a les 20:00 hores i el divendres 14 de febrer a les 18:00 hores, la Filmoteca projecta *Calamari Uni*on (1985), una singular aproximació de Kaurismäki al cine de gàngsters en clau de comèdia absurda.

El dissabte 15 de febrer a les 18:00 hores i el dimecres 19 de febrer a les 20:00 hores, la Filmoteca projecta el curtmetratge *Rocky 6* (1986), una sàtira burlesca sobre *Rocky IV* de Sylvester Stallone, i *Sombras en el paraíso* (1986), primera entrega de denominada ‘Trilogia del proletariat’ de la qual també formen part *Ariel* i *La chica de la fábrica de cerillas*.

*Servici de ludoteca*

La sessió del dissabte 15 de febrer inclou un servici gratuït de ludoteca cultural en la sala 7 de l’edifici Rialto perquè, durant la projecció de la pel·lícula en la sala Berlanga, les persones adultes puguen deixar els seus xiquets i xiquetes d’entre 4 i 12 anys en este espai recreatiu en el qual s’impartixen tallers i es conten contes a càrrec de Rebombori Cultural. La reserva de places d’este servici es fa en comprar l’entrada en línia de la pel·lícula abans de les 14:00 hores del divendres 14 de febrer.

El dimarts 18 de febrer a les 20:00 hores i el dimecres 19 a les 18:00 hores, es projecta *Hamlet va de negocios* (1987), adaptació de l’obra de Shakespeare ambientada en el món de les finances amb la particular mirada minimalista i l’afilat sentit de l’humor de Kaurismäki.

El divendres 21 de febrer a les 18:00 hores i el dissabte 22 a les 20:00 hores, es projecta *Ariel* (1988), segona entrega de la ‘Trilogia del proletariat’, en la qual Kaurismäki juga amb diversos gèneres: la comèdia romàntica, les pel·lícules d’atracaments i les *road-movies*.

El dimarts 25 de febrer a les 18:00 hores i el dimecres 26 a les 20:00 hores, la Filmoteca projecta *Leningrad Cowboys Go America* (1987), la història d’un grup *rocker* que sobreviu enmig de la tundra nòrdica fins que decidix buscar fama i fortuna als Estats Units. Juntament amb el seu mànager, creuen el país intentant arribar a un casament a Mèxic. En la sessió també es projecta *Rich Little Bitch* (1987), el vídeo amb l’actuació en directe del grup *punk* finlandés Melrose interpretant la cançó *Rich Little Bitch*.

El dimecres 26 de febrer a les 18:00 hores i el divendres 28 a les 20:00 hores, la Filmoteca projecta *La chica de la fábrica de cerillas* (1990), tercera i última part de la ‘Trilogia del proletariat’, inspirada en el conte d’Andersen *La venedora de mistos*.

El dijous 27 de febrer a les 18:00 hores i el diumenge 2 de març a les 20:00 hores, la Filmoteca projecta *Contraté un asesino a sueldo* (1990), una tragicomèdia negra protagonitzada pel veterà actor francés Jean-Pierre Léaud, amb participació de Joe Strummer del grup The Clash.

El cicle prosseguirà el mes de març amb la projecció de *La vida de bohemia* (1992), *Toma tu pañuelo, Tatiana* (1994), *Total Balalaika Show* (1994), *Leningrad Cowboys Meet Moses* (1994), *Nubes pasajeras* (1996*), Juha* (1999), *Un hombre sin pasado* (2002), *Luces al atardecer* (2006), *Valimo* (2007), *El Havre* (2011), *El otro lado de la esperanza* (2017) i *Fallen Leaves* (2023).

Fecha: 10/02/2025